**Informatīvais ziņojums**

**Par Ministru kabineta 2017. gada 4.aprīļa sēdes darba kārtības punktu**

**“Par Latvijas Republikas nacionālās pozīcijas apstiprināšanu par Eiropas Savienības Padomes Konkurētspējas un izaugsmes darba grupas (iekšējā tirgus) sanāksmē izskatāmo priekšlikumu Eiropas Parlamenta un Padomes direktīvai par samērības novērtējumu pirms jauna profesiju regulējuma pieņemšanas”**

2017. gada 10. janvārī Eiropas Komisija (turpmāk – EK) publicēja četrus priekšlikumus, kas ir jāvērtē savstarpējā kopsakarā kā komplementāri un daļa no Eiropas Savienības (turpmāk – ES) Vienotā tirgus stratēģijas īstenošanas, t.s. “Pakalpojumu pakotne”, t.sk., Priekšlikums – Eiropas Parlamenta un Padomes direktīva par samērības novērtējumu pirms jauna profesiju regulējuma pieņemšanas (turpmāk – Samērības direktīvas priekšlikums), kā arī Priekšlikuma Eiropas Parlamenta un Padomes direktīvas par samērības novērtējumu pirms jauna profesiju regulējuma pieņemšanas ietekmes izvērtējums (turpmāk – Samērības direktīvas priekšlikuma ietekmes izvērtējums)[[1]](#footnote-1). Samērības direktīvas priekšlikuma izskatīšana ES Padomes Konkurētspējas un izaugsmes darba grupas (iekšējā tirgus) sanāksmē tika uzsākta 1. februārī. Provizoriski vispārējo pieeju plānots panākt 2017. gada 30. maija ES Konkurētspējas ministru padomē.

Samērības direktīvas priekšlikuma vispārējais mērķis ir, mazinot reglamentāciju, radīt potenciālu jaunām darbavietām. Minētie priekšlikumi ir izstrādāti atbilstoši aktuālām sociāli ekonomiskās attīstības tendencēm, jo mūsdienu ekonomika galvenokārt ir pakalpojumu ekonomika, un tajā ir liels īpatsvars reglamentētu profesiju un profesionālo darbību. No visa kopējā ES darba spēka liela daļa ir nodarbināta reglamentētās jomās: tie ir 47 miljoni strādājošo jeb 22%, vienlaikus pastāvot lielām starpvalstu atšķirībām ES ietvaros. Daļa no reglamentētām profesijām par tādām ir noteiktas ar nepietiekamu pamatojumu. Tam sekas ir nevajadzīgi, nesamērīgi un ekonomisko attīstību kavējoši šķēršļi un tas ierobežo brīvu profesionālo pakalpojumu sniegšanu ES ietvaros, līdz ar to neveidojas jaunas darba vietas, saglabājas augstākas pakalpojumu cenas, ir ierobežota konkurence, patērētājiem ir mazāka izvēle, ir šķēršļi inovācijām, u.c. Mazinot reglamentāciju, rodas potenciāls jaunām darbavietām, jo nodarbinātība varētu pieaugt par 10%, t.i., papildu ap 700 000 darbavietu.

Samērības direktīvas priekšlikuma mērķis: nodrošināt labākas profesiju reglamentācijas attīstību, izmantojot *ex-ante* analīzi un caurskatāmību, kā arī profesijas reglamentācijā veikto izmaiņu ietekmes monitoringu (izmantojot *ex-post* analīzi), lai:

* radītu pretestību nevajadzīgu ierobežojumu ieviešanai;
* identificētu nesamērīgas profesionālās reglamentācijas gadījumus;
* novērstu ekonomisko ierobežojumu veidošanos ES Vienotā tirgus īstenošanā;
* palīdzētu DV īstenot ES pieņemtos tiesību aktus.

Samērības direktīvas priekšlikuma uzdevums ir ES uzlabot profesionālo pakalpojumu sniegšanu un pielaišanu *(“access”)* šo pakalpojumu sniegšanai, lai novērstu nesamērīgas reglamentācijas ieviešanu, ja tiek veidoti jauni vai grozīti pastāvošās reglamentācijas nosacījumi, īstenojot šādus apakšuzdevumus:

* precizēt un sistematizēt SN kritērijus;
* veicināt caurskatāmu, objektīvu, salīdzināmu un visaptverošu samērības analīzi;
* nodrošināt vienādu noteikumu piemērošanu visās DV.

Latvija kopumā atbalstaSamērības direktīvas priekšlikumu kā “Pakalpojumu pakotnes” sastāvdaļu un atzinīgi vērtē priekšlikumu izstrādāt un veidot vienotu izpratni, pieeju un analītisko ietvaru profesionālās darbības reglamentācijai, lai tā visās ES dalībvalstīs notiktu saskaņoti un pamatoti, tādējādi pilnveidojot pakalpojumu jomu, rodot tautsaimniecības izaugsmi un veicinot nodarbinātību un konkurenci.

Vienlaikus Latvija uzskata, ka Samērības direktīvas priekšlikums nosaka nepieciešamību veikt ļoti apjomīgu uz pierādījumiem un datiem balstītu samērības novērtējumu. Lai arī kopumā tas radīs ievērojamu administratīvo slogu, tomēr samērības novērtējuma veikšana paaugstinās profesiju reglamentācijas jomas pārvaldības kopējo līmeni, vairojot kompetenci un nodrošinot pamatotu lēmumu pieņemšanu.

Vienlaikus Latvija norāda uz vairākiem jautājumiem, kurus Samērības direktīvas priekšlikuma izskatīšanas laikā nepieciešams precizēt un pilnveidot, tie saturiski attiecas galvenokārt uz precīzāku Samērības direktīvas priekšlikuma tiesību normu formulējumu, lai nodrošinātu nepārprotami skaidru izpratni par paredzēto tiesību normu būtību un korektu pārņemšanu Latvijas normatīvajos aktos.

Pozīcija ir sagatavota saskaņā ar Ministru kabineta 2009.gada 3.februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” (turpmāk – noteikumi Nr.96).

Tā kā Samērības direktīvas priekšlikuma pieņemšana attiecas uz profesionālās darbības reglamentāciju, kas vairāku ministriju kompetencē, un ES Vienotā tirgus attīstības jautājumi kopumā uzskatāmi par tādiem, kas būtiski skar Latvijas intereses, saskaņā ar noteikumu Nr. 96 21.1.1. apakšpunktuto apstiprināšanas kārtība paredz apstiprināšanu Ministru kabinetā.

Iesniedzējs: izglītības un zinātnes ministrs Kārlis Šadurskis

Vīza: valsts sekretāre Līga Lejiņa

30.03.2017. 11.08

660

Inese Stūre, 67047899

Inese.Sture@izm.gov.lv

1. Samērības direktīvas priekšlikuma pavadošais dokuments - Ietekmes izvērtējums (Commission Staff Working Document Impact Assessment Accompanying the document Proposal for a Directive of the European Parliament and of the Council on a proportionality test before adoption of new regulation of professions {COM(2016) 822 final}) [↑](#footnote-ref-1)